VDSS sklep Pdp 342/2014
Sodna praksa Višjega delovnega in socialnega sodišča, 2014-07-17

Oddelek za individualne in kolektivne delovne spore

Silva Donko (preds.), Jelka Zorman Bogunovič (poroč.), Ruža Križnar Jager

letni dopust - odmera - odločitev o pravdnih stroških - pavšalni znesek za plačilo poštnih in telekomunikacijskih storitev

S tar. št. 6002 ZOdvT je določen pavšalni znesek za plačilo poštnih in telekomunikacijskih storitev v višini 20 % od nagrade, vendar ne več kot 20,00 EUR. Ker sta v obravnavani zadevi določeni nagrada za postopek 22,10 EUR in nagrada za narok 20,40 EUR, znaša 20 % nagrade 8,50 EUR. Ta znesek je nižji od zneska pavšala, ki ga je določilo sodišče prve stopnje. Zaradi tega bi moralo sodišče prve stopnje toženi stranki po tar. št. 6002 ZOdvT priznati 20 % nagrade v višini 8,50 EUR in ne 20,00 EUR, ki je določen kot maksimalni znesek.

Pritožbi se ugodi in se odločitev o stroških postopka (točka II izreka sodbe) spremeni tako, da se dosojeni znesek zniža na 51,00 EUR.

Tožena stranka je dolžna tožeči stranki povrniti stroške pritožbenega postopka v znesku 47,14 EUR v roku 8 dni od prejema sklepa, po izteku tega roka pa z zakonskimi zamudnimi obrestmi od dneva zamude do plačila.

Sodišče prve stopnje je zavrnilo tožbeni zahtevek, da sta sklep o letnem dopustu št. 8/2 z dne 14. 2. 2011 in sklep Komisije za pritožbe iz delovnega razmerja Vlade RS št. ... z dne 22. 6. 2011 nezakonita in se razveljavita, ter da se ugotovi, da ima tožnica v letu 2011 pravico do 35 dni letnega dopusta (točka I izreka sodbe). Odločilo je, da je tožnica dolžna toženi stranki v roku 15 dni povrniti stroške postopka v višini 62,50 EUR, v primeru zamude z zakonskimi zamudnimi obrestmi od poteka paricijskega roka dalje do plačila (točka II izreka sodbe).

Zoper II. točko izreka t.j. zoper odločitev o stroških postopka se pravočasno pritožuje tožeča stranka in navaja, da stroški niso odmerjeni v skladu z veljavno odvetniško tarifo. Sodišče prve stopnje je sicer pravilno ocenilo vrednost spora in tudi primerno priznalo nagrado za postopek in nagrado za narok, ni pa pravilno odmerilo pavšala za materialne stroške. Ta znaša po tar. št. 6002 ZOdvT 20 % nagrade, vendar največ 20,00 EUR. Ker v konkretnem primeru 20 % znaša manj kot 20,00 EUR, bi sodišče lahko priznalo le znesek 20 % od prisojene nagrade, ki znaša 8,50 EUR, ne pa celotnih 20,00 EUR. Zaradi navedenega predlaga, da pritožbeno sodišče pritožbi ugodi in spremeni odločitev sodišča prve stopnje tako, da se znesek priznanih stroškov glasi na 51,00 EUR, toženi stranki pa hkrati naloži plačilo pritožbenih stroškov.

Pritožbeno sodišče je preizkusilo izpodbijani del sodbe sodišča prve stopnje v mejah uveljavljenih pritožbenih razlogov, pri čemer je po uradni dolžnosti pazilo na absolutne bistvene kršitve določb pravdnega postopka iz drugega odstavka 350. člena Zakona o pravdnem postopku (ZPP, Ur. l. RS, št. 26/99) v zvezi s 1. odstavkom 366. člena ZPP in na pravilno uporabo materialnega prava. Na podlagi tako izvedenega preizkusa je ugotovilo, da sodišče prve stopnje ni zagrešilo nobene bistvene kršitve določb pravdnega postopka, na katere pazi pritožbeno sodišče po uradni dolžnosti, vendar pa sodišče prve stopnje ni pravilno uporabilo materialnega prava.

Pritožba pravilno opozarja, da sodišče prve stopnje ni pravilno določilo višine pavšala. S tar. št. 6002 Zakona o odvetniški tarifi (ZOdvT, Ur. l. RS, št. 67/2008 in naslednji) je določen pavšalni znesek za plačilo poštnih in telekomunikacijskih storitev v višini 20 % od nagrade, vendar ne več kot 20,00 EUR. Ker sta v obravnavani zadevi določeni nagrada za postopek 22,10 EUR in nagrada za narok 20,40 EUR, znaša 20 % nagrade 8,50 EUR. Ta znesek je nižji od zneska pavšala, ki ga je določilo sodišče prve stopnje. Zaradi tega bi moralo sodišče prve stopnje toženi stranki po tar. št. 6002 ZOdvT priznati 20 % nagrade v višini 8,50 EUR in ne 20,00 EUR, ki je določen kot maksimalni znesek.

Ker je pritožba tožeče stranke utemeljena, ji je pritožbeno sodišče ugodilo in odločitev o stroških postopka spremenilo kot izhaja iz izreka sklepa (3. točka 365. člena ZPP).

Pritožbeno sodišče je skladno z 2. odstavkom 165. člena ZPP odločilo o pritožbenih stroških. Tožeča stranka je s pritožbo uspela, zato ji je na podlagi 1. odstavka 154. člena ZPP tožena stranka dolžna povrniti pritožbene stroške in sicer nagrado za postopek v višini 27,20 EUR, pavšal za materialne stroške v višini      20 % nagrade ter stroške sodne takse za pritožbo v višini 14,50 EUR, kar je skupaj 47,14 EUR. Stroške mora tožeči stranki povrniti v roku 8 dni od prejema sklepa, v primeru zamude pa tudi zakonske zamudne obresti.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.